ହରାଇ ପାରିନି କ୍ୟାନସର...ସଂଘର୍ଷ ଓ ସଫଳତାର ଉଦାହରଣ 'ସ୍ବାଗତିକା' - Prameya News7\nହରାଇ ପାରିନି କ୍ୟାନସର...ସଂଘର୍ଷ ଓ ସଫଳତାର ଉଦାହରଣ 'ସ୍ବାଗତିକା'\n4/02/2020 at 7:00 PM\nଭୁବନେଶ୍ବର ୦୪।୦୨ଃ ବିଶ୍ବ କ୍ୟାନସର ଦିବସ । କ୍ୟାନସର ସଂପର୍କରେ ସଚେତନତା ସୃଷ୍ଟି ପାଇଁ ପ୍ରତିବର୍ଷ ଫେବ୍ରୁଆରୀ ୪ ତାରିଖରେ ପାଳନ କରାଯାଉଛି କ୍ୟାନସର ଦିବସ । ଏଥିପାଇଁ ବିଭିନ୍ନ ସଚେତନତା କାର୍ଯ୍ୟକ୍ରମ ଅନୁଷ୍ଠିତ ହୋଇଯାଇଛି । ଚଳିତ ବର୍ଷ ବିଶ୍ବ କ୍ୟାନସର ଦିବସର ଥିମ୍ 'I am and I will'. ପୂର୍ବରୁ କ୍ୟାନସର ଦୂରାରୋଗ୍ୟ ବୋଲି କୁହାଯାଉଥିଲେ ମଧ୍ୟ ଏବେ ଅତ୍ୟାଧୁନିକ ଚିକିତ୍ସା ପ୍ରଣାଳୀ ଦ୍ବାରା କ୍ୟାନସର ଆକ୍ରାନ୍ତ ଆରୋଗ୍ୟ ହୋଇ ପୁଣିଥରେ ସ୍ବାଭାବିକ ଜୀବନଯାପନ କରିପାରୁଛନ୍ତି । ଯୁବରାଜ ସିଂ, ସୋନାଲି ବେନ୍ଦ୍ରେ ଓ ମନୀଷା କୋଇରାଲାଙ୍କ ଭଳି ସେଲିବ୍ରିଟି ମାନେ ଏହାର ଉଦାହରଣ ।\nମୁଁ ବି ଜିତିପାରିବି । କ୍ୟାନସର ବିରୋଧରେ ମୁଁ ବି ଜିତିପାରିବି । କ୍ୟାନସର ଦୂରାରୋଗ୍ୟ ନୁହେଁ । ଏଥିରେ ଆକ୍ରାନ୍ତ ହେଲେ ମାନସିକ ଭାବେ ହାରି ନଯାଇ ଆବଶ୍ୟକ ଚିକିତ୍ସା କରାଇ ସୁସ୍ଥ ହୋଇପାରିବେ ଆକ୍ରାନ୍ତ । ସେଥିପାଇଁ ଚଳିତବର୍ଷ ବିଶ୍ବ କ୍ୟାନସର ଦିବସର ଥିମ୍ ହେଉଛି 'I am and I will'. କ୍ରିକେଟର ଯୁବରାଜ ସିଂ, ବଲିଉଡ୍ ଅଭିନେତ୍ରୀ ସୋନାଲି ବେନ୍ଦ୍ରେ ଓ ମନୀଷା କୋଇରାଲା କ୍ୟାନସର ବିରୋଧରେ ଲଢେଇ କରି ପୁଣି ସେମାନଙ୍କ କ୍ଷେତ୍ରରେ ବେଶ୍ ସଫଳତା ହାସଲ କରିପାରିଛନ୍ତି । ତେବେ କ୍ୟାନସର ବିରୋଧରେ ଲଢେଇ କରି ଜିତିଥିବା ବ୍ୟକ୍ତିଙ୍କର ତାଲିକା ଏତିକିରେ ସୀମିତ ହୋଇ ରହିନାହିଁ । ସାଧାର\nଣ ମଧ୍ୟବିତ୍ତ ବର୍ଗରୁ ମଧ୍ୟ ବହୁ ଲୋକ କ୍ୟାନସର ବିରୋଧରେ ସଂଗ୍ରାମ କରି ସୁସ୍ଥ ହୋଇଛନ୍ତି । ସେହିପରି ଜଣେ ଛାତ୍ରୀ ହେଉଛନ୍ତି ସୋଆ ଡିମ୍ଡ ଟୁ ବି ୟୁନିଭର୍ସିଟିର ଚତୁର୍ଥ ବର୍ଷର ଆଇନ ଛାତ୍ରୀ ସ୍ବାଗତିକା ଆଚାର୍ଯ୍ୟ । ଛୋଟବେଳୁ ଭଲ ପାଠ ପଢ଼ିବା ସହିତ ଓଡ଼ିଶୀ ନୃତ୍ୟ ପ୍ରତି ଥିଲା ବେଶ୍ ଦୁର୍ବଳତା। ହେଲେ ୨୦୧୮ରେ ସ୍ବାଗତିକାଙ୍କର କ୍ୟାନସର ଚିହ୍ନଟ ହୋଇଥିଲା। ହେଲେ ଏଥିରେ ଭାଙ୍ଗି ପଡ଼ିନଥିଲେ ସ୍ବାଗତିକା । ବରଂ କ୍ୟାନସର ସହିତ ସଂଗ୍ରାମ କରି ଶେଷରେ ବିଜୟୀ ହେଇଛନ୍ତି। ଚିକିତ୍ସିତ ହେବା ସହିତ ବିଶେଷଜ୍ଞମାନଙ୍କ ଉଚିତ ପରାମର୍ଶ ତାଙ୍କୁ ସୁସ୍ଥ କରିପାରିଛି। ଆଜି ବିଶ୍ବ କର୍କଟ ଦିବସରେ ପୁଣି ଥରେ ମଞ୍ଚରେ ତାଙ୍କ ନୃତ୍ୟର ନିଖୁଣତାକୁ ପ୍ରଦର୍ଶନ କରିଛନ୍ତି ସ୍ବାଗତିକା ।\nଶରୀରରେ କେତେକ କୋଷ ନିୟନ୍ତ୍ରଣ ବାହାରକୁ ଯାଇ ବଢ଼ିବାକୁ କ୍ୟାନସର କୁହାଯାଇଥାଏ । ଯଦି ଏହି କୋଷ ଗୁଡ଼ିକ ଟିସ୍ୟୁକୁ ପ୍ରଭାବିତ କରେ ତେବେ କ୍ୟାନସର ଶରୀରର ଅନ୍ୟ ଅଂଶକୁ ବ୍ୟାପିଯାଇଥାଏ । ଯେ କୌଣସି ବୟସରେ ବି କ୍ୟାନସର ହୋଇପାରେ ।ଠିକ୍ ସମୟରେ କ୍ୟାନସରକୁ ଚିହ୍ନଟ କରାଯାଇ ନ ପାରିଲେ ଏବଂ ଏହାର ଆବଶ୍ୟକ ଚିକିତ୍ସା ନ ହେଲେ କ୍ୟାନସର ମୃତ୍ୟୁର କାରଣ ହୋଇଥାଏ ।\nପ୍ରତିବର୍ଷ ସାରା ବିଶ୍ବରେ ୯୬ ଲକ୍ଷ ଲୋକ କ୍ୟାନସରରେ ଆକ୍ରାନ୍ତ ହୋଇ ପ୍ରାଣ ହରାଉଛନ୍ତି ।କ୍ୟାନସରର ଏକ ତୃତୀୟାଂଶ କେସ୍କୁ ପ୍ରତିରୋଧ କରାଯାଇପାରିବ । ନିମ୍ନ ଓ ମଧ୍ୟ ଆୟକାରୀ ଦେଶ ଗୁଡ଼ିକରେ ୭୦ ପ୍ରତିଶତ କ୍ୟାନସର ଆକ୍ରାନ୍ତ ପ୍ରାଣ ହରାଇଥାନ୍ତି । ଆମ ଦେଶରେ କ୍ୟାନସରର ଏକ ବଡ଼ କାରଣ ହେଉଛି ଗୁଟ୍ଖା ଓ ଧୁମ୍ରପାନ । ଯୁବପୀଢ଼ି ଏହାଠାରୁ ଯଥାସମ୍ଭବ ଦୂରେଇ ରହିବା ପାଇଁ ଡାକ୍ତର ପରାମର୍ଶ ଦେଇଛନ୍ତି ।...\nସନ୍ତୁଳିତ ଖାଦ୍ୟ ସହିତ ଉପଯୁକ୍ତ ବ୍ୟାୟାମ ଓ ଗୁଟଖା ଓ ଧୁମ୍ରପାନ ଠାରୁ ଦୂରେଇ ରହିବା ସହିତ କ୍ୟାନସରକୁ ଭୟ କରିବା ପରିବର୍ତ୍ତେ ଏହାର ମୁକାବିଲା କରିବା ପାଇଁ ପରାମର୍ଶ ଦେଇଛନ୍ତି ବିଶେଷଜ୍ଞ ।
